Estònia encara no ha trobat el míssil del caça Eurofighter que l’exèrcit espanyol va disparar per accident al seu territori durant unes maniobres militars. Aquest error ha fet que Tallin hagi ordenat a l’OTAN que aturi els exercicis aeris sobre el seu territori mentre estan pendents de la investigació, segons que informa DefenseNews.

‘La missió de seguretat de l’OTAN és molt important i una part necessària de la seguretat nacional d’Estònia. Malgrat això, hem de tenir sempre al cap la dels nostres civils. L’incident alarmant d’avui no ha tingut conseqüències, però és extremadament lamentable’, va escriure al seu Facebook personal el primer ministre estonià, Jüri Ratas.

Tot i l’esdeveniment, l’exèrcit d’Estònia encara no ha localitzat el míssil. Segons el diari estonià Postimees, que l’ha seguit àmpliament, l’exèrcit va dir que creia amb un 95% de probabilitats que sabien on havia caigut després d’haver volats uns 80 km pel seu espai aeri: especulaven que era en una reserva natural prop de Rússia. El problema és que hi havia un incendi a la zona –que no sabien si ha estat conseqüència del mateix míssil– i no podien cercar-lo. El foc ja és apagat, però encara no han trobat res.

‘Avui, després d’inspeccions intensives, les forces de defensa han parat de treballar a l’àrea de la reserva natural d’Endla, no hi ha evidències del míssil o que hagi aterrat on hem fet la cerca’, explica el mitjà. Tot i així, també diu que persistiran en la tasca. Per trobar-lo, demanen la col·laboració ciutadana i que qualsevol persona que en sàpiga res n’informi directament les autoritats.